**ΟΔΗΓΙΕΣ ΕΚΠΟΝΗΣΗΣ ΜΕΤΑΔΙΔΑΚΤΟΡΙΚΗΣ ΕΡΕΥΝΑΣ ΣΤΟ ΤΜΗΜΑ ΙΑΤΡΙΚΗΣ**

**ΤΟΥ ΠΑΝΕΠΙΣΤΗΜΙΟΥ ΙΩΑΝΝΙΝΩΝ**

**βάσει της Πρυτανικής Πράξης αρ. 29365/2-07-2024 (Β 4108)**

1. Δικαίωμα υποβολής αίτησης για διεξαγωγή Μεταδιδακτορικής Έρευνας (Μ.Ε.) έχουν οι κάτοχοι Διδακτορικού Διπλώματος από ΑΕΙ της ημεδαπής ή αναγνωρισμένου ισότιμου τίτλου σπουδών από ιδρύματα της αλλοδαπής, σε αντικείμενο συναφές με αυτό της προτεινόμενης Μεταδιδακτορικής Έρευνας.
2. Το Τμήμα Ιατρικής του Πανεπιστημίου Ιωαννίνων δέχεται κατά τη διάρκεια όλου του έτους αιτήσεις από τους/τις ενδιαφερόμενους/ες ερευνητές/τριες, οι οποίες κατα­τίθενται στη Γραμματεία του Τμήματος (βλ. υπόδειγμα ΠΑΡΑΡΤΗΜΑ Α').
3. Στην αίτηση αναγράφεται το Εργαστήριο ή/και ο Τομέας του Τμήματος όπου επιθυμεί ο/η ενδιαφερόμενος/η να πραγματοποιήσει τη Μ.Ε. καθώς και ο/η προ- τεινόμενος/η Επιβλέπων/ουσα, ο/η οποίος/α δύναται να είναι ο/η Επιστημονικός Υπεύθυνος/η του Εργαστηρίου ή ο/η Διευθυντής/τρια του Τομέα ή μέλος του Εργαστηρίου ή του Τομέα. Στην αίτηση επισυνάπτονται τα ακόλουθα απαραίτητα δικαιολογητικά:

* Αντίγραφο πτυχίου ή διπλώματος Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής.
* Αντίγραφο Μεταπτυχιακού Διπλώματος Ειδίκευσης ή Διπλώματος Μεταπτυχιακών Σπουδών Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής (εφόσον υπάρχει).
* Αντίγραφο Διδακτορικού Διπλώματος από Α.Ε.Ι. της ημεδαπής ή ομοταγών αναγνωρισμένων ιδρυμάτων της αλλοδαπής.
* Αναλυτικό Βιογραφικό Σημείωμα.
* Κατάλογος επιστημονικών εργασιών που έχουν εκπονηθεί/δημοσιευθεί.
* Δύο (2) συστατικές επιστολές, είτε από μέλη Δ.Ε.Π. (Α' , Β' ή Γ' βαθμίδας) Α.Ε.Ι., είτε από Ερευνητές των βαθμίδων Α', Β' ή Γ', κατόχων Διδακτορικού Διπλώματος, αναγνωρισμένων Ερευνητικών Κέντρων του εσωτερικού ή του εξωτερικού.
* Ερευνητική πρόταση διεξαγωγής Μ.Ε., σύμφωνα με το Υπόδειγμα που έχει καθιερώσει το Ίδρυμα (βλ. υπόδειγμα ΠΑΡΑΡΤΗΜΑ Β'), με ενσωματωμένη τη Δήλωση Αποδοχής της ερευνητικής πρότασης του/της υποψηφίου/ας Μεταδιδακτορικού/ής Ερευνητή/τριας από τον/ την προτεινόμενο/η Επιβλέποντα/ουσα.

**Σημείωση: Η αίτηση πρέπει να φέρει ηλεκτρονική υπογραφή ή να έχει εκδοθεί μέσω gov. Η υπογραφή του επιβλέποντα καθώς και οι υπογραφές στις συστατικές επιστολές πρέπει ηλεκτρονικές.**

**Διαδικασία έγκρισης Μεταδιδακτορικής Έρευνας**

1. Η ΑΙΤΗΣΗ κατατίθεται στη Γραμματεία του Τμήματος Ιατρικής μαζί με όλα τα δικαιολογητικά.
2. Η Γραμματεία πρωτοκολλεί τις αιτήσεις, προβαίνει στον απαραίτητο τυπικό έλεγχο πληρότητας των υποβαλλόμενων δικαιολογητικών και προωθεί την αίτηση προς τον αρμόδιο Τομέα προκειμένου να εξετάσει τη συνάφεια της ερευνητικής πρότασης με τα γνωστικά αντικείμενα που καλύπτει ο Τομέας, τις ερευνητικές περιοχές που θεραπεύει ή επιθυμεί να θεραπεύσει και τη διαθεσιμότητα των υποδομών. Στη συνέχεια, ο Τομέας εισηγείται σχετικά στη Συνέλευση του Τμήματος. Η εισήγηση του Τομέα εγκρίνεται από τη Συνέλευση του Τμήματος η οποία προβαίνει και στην έγκριση του Επιβλέποντος μέλους.
3. Η Γραμματεία του Τμήματος ενημερώνει τους/τις επιτυχόντες/ούσες για την επιλογή τους, το θεσμικό πλαίσιο λειτουργίας της Μεταδιδακτορικής Έρευνας και τον κανονισμό δεοντολογίας του Πανεπιστημίου.
4. Οι Μεταδιδάκτορες Ερευνητές/τριες δεν καταβάλλουν δίδακτρα ούτε λαμβάνουν αμοιβή από το Π.Ι. ή το Τμήμα, μπορούν όμως να λαμβάνουν υποτροφία/χορηγία από άλλη νόμιμη πηγή.

**Χρονική διάρκεια εκπόνησης Μεταδιδακτορικής Έρευνας**

Η χρονική διάρκεια διεξαγωγής της Μ.Ε. δεν μπορεί να είναι μικρότερη των έξι (6) μηνών από την ημερομηνία απόφασης αποδοχής και έγκρισης από τη Συνέλευση του Τμήματος και πάντως όχι μεγαλύτερη από 36 μήνες. Σε ειδικές περιπτώσεις δύνανται οι Μεταδιδάκτορες Ερευνητές/τριες να αιτούνται παρατάσεως με σχετική τεκμηρίωση.

**Εκπόνηση Μεταδιδακτορικής Έρευνας**

1. Η επίβλεψη των Μεταδιδακτορικών Ερευνητών/τριών ανατίθεται σε μέλος ΔΕΠ που κατέχει θέση Καθηγητή Α’ βαθμίδας ή Αναπληρωτή Καθηγητή ή μόνιμου Επίκουρου Καθηγητή, καθώς και Ομότιμου Καθηγητή ή αφυπηρετήσαντος μέλους ΔΕΠ του οικείου Τμήματος, το γνωστικό αντικείμενο του οποίου πρέπει να ανήκει στον ίδιο ή συναφή επιστημονικό χώρο στον οποίο ο/η υποψήφιος/α θα διεξαγάγει τη μεταδιδακτορική έρευνα.
2. Ο/Η Επιβλέπων/ουσα καταθέτει στο οικείο Τμήμα, στο ενδιάμεσο της διάρκειας της έρευνας, Έκθεση Αξιολόγησης, με βάση την οποία αξιολογείται η εξέλιξη και η προοπτική της Μεταδιδακτορικής Έρευνας του/της ερευνητή/τριας.
3. Με την ολοκλήρωση της Μεταδιδακτορικής Έρευνας, ο/η Επιβλέπων/ουσα συνυπογράφει/εγκρίνει την Έκθεση Περάτωσης της Μεταδιδακτορικής Έρευνας (ΠΑΡΑΡΤΗΜΑ Γ') προς το οικείο Τμήμα.

**Περάτωση Μεταδιδακτορικής Έρευνας**

1. Οι Μεταδιδάκτορες Ερευνητές/τριες, συντάσσουν και υποβάλουν προς τη Γραμματεία του Τμήματος, για έγκριση από τη Συνέλευση του Τμήματος, την Έκθεση Περάτωσης Μεταδιδακτορικής Έρευνας, σύμφωνα με το υπόδειγμα που έχει θεσπίσει το Τμήμα, η οποία συνοδεύεται από έγγραφη συναίνεση του/της Επιβλέποντα/ ουσας (βλ. υπόδειγμα ΠΑΡΑΡΤΗΜΑ Γ').
2. Με την ολοκλήρωση της έρευνας χορηγείται βεβαίωση περάτωσης της Μ.Ε. από τη Γραμματεία του Τμήματος.

**Υποχρεώσεις Μεταδιδακτόρων Ερευνητών/τριών**

1. Συντάσσουν ετήσια έκθεση προόδου της Μ.Ε., η οποία συνυπογράφεται από τον/την επιβλέποντα/ουσα και κατατίθεται στη Συνέλευση του Τμήματος προς ενημέρωση των μελών (το έτος υπολογίζεται από την ημέρα έγκρισης της έρευνας).
2. Συμμετέχουν στις επιστημονικές εκδηλώσεις του Τμήματος (σεμινάρια, ημερίδες ή συνέδρια που διοργανώνει το Τμήμα).
3. Παρουσιάζουν την πρόοδο της Μ.Ε. τους σε σεμινάρια, διαλέξεις ή άλλες δράσεις που διοργανώνονται από το Τμήμα.
4. Σε κάθε δημοσίευσή τους, αναφέρουν υποχρεωτικά το Τμήμα, υπό την «ακαδημαϊκή στέγη» του οποίου εκπονούν την M.E. (academic affiliation). Επίσης, οφείλουν να αναγνωρίζουν τα δικαιώματα του Πανεπιστημίου Ιωαννίνων στη διαχείριση της Πνευματικής Ιδιοκτησίας επί Διπλωμάτων Ευρεσιτεχνίας που προκύπτουν.
5. Οι Μεταδιδάκτορες Ερευνητές/τριες οφείλουν να συμπεριφέρονται όπως αρμόζει σε μέλη της Ακαδημαϊκής Κοινότητας και να τηρούν και να σέβονται τον Εσωτερικό Κανονισμό λειτουργίας του Ιδρύματος.